Document ID: 32003R2294

Nariadenie Komisie (ES) č. 2294/2003
z 23. decembra 2003
ktorým sa mení a dopĺňa nariadenie (ES) č. 1503/96 o podrobných pravidlách uplatňovania nariadenia Rady (ES) č. 3072/95 ohľadom dovozných ciel ryže
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3072/95 z 22. decembra 1995 o spoločnej organizácii trhu s ryžou [1], najmä na jeho článok 11 odsek 4,
keďže:
(1) článok 4a nariadenia Komisie (ES) č. 1503/96 [2] zavádza obmedzenie dovozného cla ryže basmati, ktorá patrí pod číselný znak KN 10062017 a 10062098 na 250 EUR za tonu;
(2) množstvá ryže dovezenej v tomto režime významne vzrástli bez toho, aby sa poskytli informácie o tom, aké odrody sa dovážajú. Preto je potrebné, aby Komisia určila veľmi presný spôsob, akým sa odrodám prizná zníženie;
(3) ryža basmati dovezená do Európskej únie z Indie a Pakistanu musí spĺňať osobitné požiadavky zamerané na udržanie vysokej kvality výrobku a obmedzenie dovezených množstiev na čisté odrody ryže basmati;
(4) je potrebné posilniť kontroly, aby sa čelilo riziku podvodov súvisiacich s pôvodom ryže, ako aj s dovážanými odrodami;
(5) je potrebné uviesť, ktorým odrodám ryže basmati sa má priznať zníženie, a to po porade s indickými a pakistanskými orgánmi a po tom, ako tieto orgány túto vec preskúmajú;
(6) vzhľadom na vysoký dopyt po ryži basmati z Indie a Pakistanu a na skúsenosti so spravovaním tohto režimu, je potrebné stanoviť kontrolné opatrenia, aby sa zaručila kvalita dovezeného výrobku. V tejto súvislosti môžu členské štáty zaviesť príslušné monitorovacie programy, ktorých súčasťou môže byť analýza DNA;
(7) Riadiaci výbor pre obilniny nedoručil svoje stanovisko v lehote určenej jeho predsedom,
PRIJALA TOTO NARIADENIE:
Článok 1
Nariadenie (ES) č. 1503/96 sa mení a dopĺňa takto:
1. Článok 4a odsek 1 sa nahrádza takto:
"1. Pri ryži basmati, ako je určená v prílohe IV, ktorá patrí pod číselné znaky KN ex10062017 a KN ex10062098 je možné využiť zníženie dovozného cla o čiastku 250 EUR na tonu.
Výšku dovozného cla možno meniť na základe trendov na trhu, najmä pokiaľ ide o dovezené množstvá.
Kontroly potrebné na uplatňovanie tohto článku je potrebné vykonať na základe osvedčenia o pravosti výrobku, vystaveného príslušnými orgánmi Indie a Pakistanu uvedenými v prílohe III."
2. Príloha II sa nahrádza textom uvedeným v prílohe I tohto nariadenia.
3. Vkladá sa nová príloha IV tak, ako je uvedená v prílohe II tohto nariadenia.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Bude sa uplatňovať od 1. januára 2004.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. decembra 2003

Labels: 3
17